BirdLife Malta qalet li l-ewwel sena tal-Prim Ministru Robert Abela se tibqa' mtebbgħa bl-agħar rekord ta' kaċċa illegali u anke għall-azzjoni li ħadet l-UE kontra Malta fuq id-derogi kollha tal-kaċċa u l-insib. Fi stqarrija, BirdLife qalet li fl-2020, 210 għasfur protett li spiċċaw fil-mira tal-kaċċa illegali. ​"Wara li għalaq l-istaġun tal-kaċċa fil-ħarifa nhar il-Ħadd 31 ta' Jannar, iċ-ċifri għall-2020 bħala sena sħiħa issa qed juru li din kienet l-agħar sena fl-aħħar tmien snin f'dawk li huma vittmi tal-kaċċa illegali miġbura minn BirdLife Malta u l-pulizija. Is-sena l-oħra, fil-fatt, issa stabbiliet ruħha bħala s-sena ġdida rekord għall-kaċċa illegali f'Malta mill-2013 lil hawn, b'total ta' 210 għasfur protett li nafu li tniżżlu illegalment mill-kaċċaturi," saħqet l-istqarrija. BirdLife spjegat kif dan jammonta għal kważi d-doppju tat-total ta' vittmi miġbura fl-2018 li kienet – sa issa – is-sena rekord għall-illegalitajiet (114) tal-kaċċa mill-2013 lil hawn. "Dan it-total ifisser ukoll żieda qawwija fin-numri meta mqabbel mas-sena ta' qabel (2019) meta t-total kien ta' 99, u jfisser ukoll li fl-2020 in- numru ta' tajr protett miġbur kien jammonta għat-totali tal-2019 u l-2018 meħudin flimkien!", insistieq l-NGO. Spjegat ukoll kif jn-numri tal-istaġun tal-kaċċa fil-ħarifa – li kien ilu miftuħ mill-1 ta' Settembru 2020 – ukoll irduppjaw fuq dawk tal-istaġun tas-sena ta' qabel, għal total ta' 101 meta mqabbel mat-53 tal-ħarifa ta' sena ilu. "Is-sitwazzjoni tal-infurzar u l-ġustizzja ftit li xejn hija sodisfaċenti, kif deher ċar sew matul l-istaġun tal-kaċċa u anke dak tal-insib; bil-pulizija ssib diffikultà biex tlaħħaq, u bit-twaqqif riċenti tal-Environmental Protection Unit (EPU) li ħadet post it-taqsima tal-Administrative Law Enforcement (ALE) iġib miegħu biss bidla fl-isem, imma ftit li xejn progress sinifikanti," kompliet l-istqarrija. "Xhieda ta' dan huwa l-fatt li l-każi ta' reati ambjentali kriminali li BirdLife Malta u l-Committee Against Bird Slaughter (CABS) irrappurtaw lill-pulizija issa qed jiffaċċjaw ir-riskju li jiġu preskritti minħabba li s-suspettati ġew imħarrka biex jidhru quddiem il-qorti tard." BirdLife qalet ukoll li ma kinitx sorpriża li f'Diċembru l-Unjoni Ewropea (UE) ħabbret li qed tieħu azzjoni kontra l-Gvern Malti fuq id-derogi kollha tal-kaċċa u l-insib li jinsabu fis-seħħ f'Malta. Permezz ta' Proċeduri ġodda ta' Ksur li fetħet kontra Malta, il-Kummissjoni Ewropea qed tikkontesta l-istaġun tal-kaċċa fir-rebbiegħa għas-Summiena, id-deroga li tippermetti l-insib għall-Pluviera u l-Malvizz, u anke l-insib għall-għasafar tal-għana għal skop ta' riċerka – deroga li ddaħħlet għall-ewwel darba s-sena l-oħra. "Iż-żewġ Ittri ta' Intimazzjoni mibgħuta mill-Kummissjoni Ewropea lill-Gvern Malti jkopru wkoll is-sitwazzjoni tal-kaċċa illegali fil-Gżejjer Maltin flimkien mal-falliment tas-sistema ta' rappurtaġġ tal-qbid tal-għasafar mill-kaċċaturi, u l-Gvern issa huwa obbligat li jirrispondi billi jinforma lill-UE kif beħsiebu jirrimedja s-sitwazzjoni li aċċennat għaliha l-Kummissjoni fi żmien xahrejn minn meta rċieva t-twissijiet. Dan il-perjodu huwa imminenti li jiskadi fil-jiem li ġejjin, preċiżament fit-3 ta' Frar," kompliet l-istqarrija. Sadanittant, tkompli BirdLife, il-Kumitat Ornis, li jagħti l-pariri lill-Ministru fuq l-istaġuni tal- kaċċa u d-derogi, ilu mhux operattiv għal numru ta' xhur, u għadu fil-proċess li jerġa' jiġi appuntat. Mhux ċar jekk il-Kumitat hux se jkun f'pożizzjoni li jiddiskuti s-sitwazzjoni b'rabta mal-Proċeduri ta' Ksur u l-eżitu tal-aħħar staġuni tal-insib sa qabel id-data tal-iskadenza. "Dan kollu jikkonferma kif il-Ministeru għal Għawdex falla fejn għandu x'jaqsam mat-tmexxija tat-Taqsima tar-Regolamentazzjoni għall-Għasafar Selvaġġi (WBRU) li suppost hija wkoll responsabbli li tassisti lill-pulizija fuq kwistjonijiet ta' infurzar. Ir-riżultati diżastrużi miksuba wara d-deċiżjoni żbaljata tal-PM Abela li jneħħi r-responsabbiltà tal-kaċċa minn taħt idejn il-Ministru għall-Ambjent biex jgħaddiha lill-Ministru għal Għawdex Clint Camilleri – deċiżjoni li BirdLife Malta għadha qed tikkontesta fil-Qorti – jitkellmu waħidhom: il-fatt li l-interessi tal-lobby tal-kaċċaturi tpoġġew qabel il-konservazzjoni tal-għasafar wassal biss biex Malta reġgħet spiċċat fl-inkwiet fuq livell Ewropew!", temmet tgħid l-istqarrija.